钦定古今图书集成/明伦汇编/官常典/第634卷 > 郑述祖
## 钦定古今图书集成/明伦汇编/官常典/第634卷 > 郑述祖

按《北齐书》本传：“述祖字恭文，荥阳开封人。祖义，魏中
书令。父道昭，魏秘书监。述祖少聪敏，好属文，有风检，
为先达所称誉。释褐司空行参军。天保初，累迁太子
少师、仪同三司、兖州刺史。时穆子容为巡省使，叹曰：
‘古人有言：闻伯夷之风，贪夫廉，懦夫有立’。今于郑兖
州见之矣。初，述祖父为兖州，于城南小山起斋亭，刻”
石为记。述祖时年九岁。及为刺史，往寻旧迹，得一破
石，有铭云：“中岳先生郑道昭之白云堂。”述祖对之呜
咽，悲动群寮。有人入市盗布，其父怒曰：“何忍欺人君！”
执之以归首，述祖特原之。自是之后，境内无盗。人歌
之曰：“大郑公，小郑公，相去五十载，风教犹尚同。”及病
笃，乃自言之，且曰：“吾今老矣，一生富贵足矣，以清白
之名遗子孙，死无所恨。”遂卒于州。